Passejar per Girona produeix una sensació trista, incerta, desconcertant. Carrers, places, espais on el caliu que els fa emblemàtics, simbòlics, s’evapora, i que sense persones no tenen identitat. Aquests indrets només esperen recuperar la vitalitat que els caracteritza, la lluentor que els fa resplendents. Girona lluita per superar el virus que buida el Barri Vell, la Catedral, la Devesa, els rius... Tot. Girona no és Girona. I Girona vol tornar a mostrar la seva imatge més original, emblemàtica, genuïna. Vol tornar a ensenyar la força dels seus racons eterns. Vol tornar a ser Girona.